Atvinnuvega- og nýsköpunarráðuneytið
b.t. skrifstofu ferðamála og nýsköpunar
postur@anr.is

Reykjavík, 9. október 2020

**Efni: Umsögn Faggildingarráðs um drög að frumvarpi til laga um opinberan stuðning við nýsköpun**

Með erindisbréfi, dags. 23. febrúar 2018, var sett á fót Faggildingarráð sem hefur það meginmarkmið að styrkja starfsemi faggildingar hér á landi og auka samráð við haghafa. Faggildingarráð er ráðgefandi og hefur ekki bein áhrif á faggildingarstarfsemi faggildingarsviðs Hugverkastofu og tekur ekki þátt í ákvörðunum um veitingu eða afturköllun faggildingar. Í erindisbréfi eru meginverkefni ráðsins skilgreind og er það m.a. að taka þátt í kynningu á faggildingarstarfseminni, til opinberra aðila og hins frjálsa markaðar, á hvern hátt faggilding getur nýst við opinbert eftirlit, innan heilbrigðiskerfisins og almennt á vettvangi atvinnulífsins. Á þeim grunni hefur Faggildingarráð tekið til umsagnar drög að frumvarpi til laga um opinberan stuðning við nýsköpun, mál nr. 202/2020, sem birtist á Samráðsgátt stjórnvalda þann 28. september sl.

Markmið frumvarpsins er að efla stuðning við nýsköpun í landinu með einföldu verklagi, ábyrgð og sterkum tengslum við háskólasamfélag, atvinnulíf og hagðila. Ein af þeim aðgerðum sem lögð er til, til að ná því markmiði, er að prófanir á byggingarvörum sem ekki eru forsendur til að framkvæma á markaði verði haldið áfram innan Nýsköpunargarða til þess að tryggja samfellu í framleiðslu byggingarvara á meðan unnið verður að framtíðarlausn um prófanir í samræmi við alþjóðlegar öryggis og gæðakröfur. Í greinargerð með frumvarpinu er lögð áhersla á að slíkar prófanir séu framkvæmdar af prófunarstofum sem hlotið hafa faggildingu, sbr. lög nr. 24/2006. Faggildingarráð fagnar fyrirætlunum stjórnvalda sem birtast í frumvarpsdrögum þessum þar sem lögð er áhersla á að prófanir á byggingarvörum séu framkvæmdar af faggiltum prófunarstofum. Þá er bent á að til greina gæti komið að ríkið sameinaði hlut annarra prófunarstofa sem eru í eigu þess þeim prófunarstofum sem þjóna byggingariðnaðinum til þess að tryggja sterkari einingar enda mun beiting faggildingar tryggja öryggi og gæði. Hér má t.d. nefna prófunarstofur á mælifræðisviði.

Faggilding er aðferðafræði til þess að tryggja að skoðanir, prófanir og vottanir séu framkvæmdar á réttan og traustan hátt þannig að treysta megi niðurstöðum, þ.m.t. túlkun laga þegar þannig háttar til. Á EES svæðinu byggir starfsemin á reglugerð ESB nr. 756/2008 en þar er gerð krafa um að lönd innan EES svæðisins skuli koma upp faggildingarstarfsemi sem uppfyllir kröfur alþjóða- og Evrópustaðla um faggildingar auk ýmissa ákvæða er tengjast í raun stefnumótun um nýtingu faggildingar á EES svæðinu. Reglugerðin hefur öðlast gildi hér á landi.

Samkvæmt lögum nr. 24/2006 um faggildingu o.fl. þá annast faggildingarsvið Hugverkastofu faggildingu og aðra þá starfsemi um getur í 1. gr. laganna fyrir hönd íslenskra stjórnvalda. Unnið hefur verið markvisst að umbótum á starfsemi faggildingarsviðsins, í samráði við Faggildingarráð, til að tryggja að starfsemi þeirra samræmist viðeigandi alþjóðasöðlum sem um faggildingar fjalla og reglugerðar ESB nr. 756/2008 og var umsókn um jafningjamat sent Evrópustofnun um samvinnu á sviði faggildinga (EA) í maí sl. Er þá tekið stórt skref í átt að bættri stjórnskipan á sviði faggildinga hérlendis sem uppfyllir allar Evrópu- og alþjóðakröfur þar um..

Virðingarfyllst,
f.h. Faggildingarráðs

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Ágúst Jónsson, formaður